**Ministru kabineta noteikumu projekta**

**"Datu valsts inspekcijas direktora amata pretendentu atlases un atbrīvošanas no amata noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Datu valsts inspekcijas direktora amata pretendentu atlases un atbrīvošanas no amata noteikumi" (turpmāk – projekts) mērķis ir skaidri noteikt Datu valsts inspekcijas (turpmāk – inspekcija) direktora amata pretendentu pieteikšanās, atlases un vērtēšanas, kā arī komisijas izveides, darbības un lēmumu pieņemšanas kārtību par inspekcijas direktora atbrīvošanu no amata.  Projekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Fizisko personu datu apstrādes likuma (turpmāk – Datu likums) 6. panta trešā daļa un 9. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Datu likuma 6. panta pirmā daļa noteic, ka inspekcijas direktoru pēc Ministru kabineta izveidotas komisijas ieteikuma uz pieciem gadiem amatā ieceļ Ministru kabinets. Datu likuma 6. panta trešajā daļā ir dots deleģējums Ministru kabinetam noteikt inspekcijas direktora amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību. Savukārt Datu likuma 9. panta otrajā daļā Ministru kabinetam ir dots deleģējums noteikt komisijas izveides, darbības un lēmumu pieņemšanas kārtību inspekcijas direktora atbrīvošanai no amata.  Līdz 2018. gada 4. jūlijam inspekcijas direktoru amatā iecēla Ministru kabinets pēc tieslietu ministra priekšlikuma, saskaņā ar Fizisko personu datu aizsardzības likuma 29. pantā noteikto (zaudējis spēku 2018. gada 4. jūlijā, stājoties spēkā Datu likumam).  Saskaņā ar Datu likuma 7. pantu par inspekcijas direktoru var būt persona, kura atbilst [Valsts civildienesta likumā](https://likumi.lv/ta/id/10944-valsts-civildienesta-likums) noteiktajām obligātajām ierēdņa amata prasībām un:  1) ir ar nevainojamu reputāciju;  2) pārvalda vismaz divas svešvalodas;  3) ieguvusi inspekcijas uzdevumu veikšanai atbilstošu profesionālo kvalifikāciju un praktisko darba pieredzi datu aizsardzības jomā un vadītāja amatā;  4) ir tiesīga saņemt speciālo atļauju pieejai valsts noslēpumam;  5) nav ieguvusi parādnieka statusu saskaņā ar [Uzturlīdzekļu garantiju fonda likumu](https://likumi.lv/ta/id/287534-uzturlidzeklu-garantiju-fonda-likums);  6) kurai nav pasludināts fiziskās personas maksātnespējas process vai no tā izbeigšanas dienas ir pagājuši pieci gadi.  **Komisijas darbība**  Projekts paredz, ka pretendentu izvērtēšanai tiek izveidota attiecīga komisija. Tā pati komisija izvērtē arī pēc tieslietu ministra ierosinājuma jautājumu par inspekcijas direktora atbrīvošanu no amata. Atbilstoši Datu likuma 6. panta ceturtajai daļai komisiju vada Valsts kancelejas direktors, komisijas sastāvā ir Valsts kancelejas direktors, tieslietu ministrs, tiesībsargs un Valsts drošības dienesta priekšnieks. Inspekcijas direktora amata pretendentu atlasē ar padomdevēja tiesībām piedalās ne vairāk kā trīs tādu biedrību un nodibinājumu pilnvaroti pārstāvji, kuras darbojas cilvēktiesību vai datu aizsardzības jomā. Minētās biedrības un nodibinājumi ir uzaicināmi, ņemot vērā pretendentu atlases brīdī esošo datu aizsardzības nozares kontekstu. Pretendentu atlasē varētu pieaicināt biedrību "Latvijas Sertificēto personas datu aizsardzības speciālistu asociācija", biedrību "Latvijas Darba devēju konfederācija" un biedrību "Latvijas Pašvaldību savienība".  Projektā noteikta pretendentu atlases komisijas izveides, darbības un lēmumu pieņemšanas kārtība, komisijas darbības un lēmumu pieņemšanas kārtība, kā arī noteiktas komisijas tiesības pieaicināt ekspertus. Ekspertu piesaiste ir papildu rīks, lai pieņemtu izsvērtu, pamatotu un objektīvu lēmumu gan inspekcijas direktora amata pretendentu atlasē, gan izvērtējot jautājumu par inspekcijas direktora atbrīvošanu no amata.  Komisijas darbības laikā radītā vai saņemtā informācija ir uzskatāma par ierobežotas pieejamības informāciju.  **Konkursa izsludināšana un pretendentu iesniedzamie dokumenti**  Atklātu konkursu uz vakanto inspekcijas direktora amatu (turpmāk – konkurss) izsludina Valsts kanceleja, nosakot attiecīgo dokumentu iesniegšanai 30 dienu ilgu termiņu. Ja nepieciešams, termiņu var pagarināt, bet ne ilgāk kā par 10 dienām.  Valsts kanceleja nodrošina neatkarīgu personāla atlases ekspertu atbalstu inspekcijas direktora atlasē. Personāla atlases eksperti veic darba tirgus izpēti un pretendentu piesaisti, CV un reputācijas pārbaudi, piedalās komisijas sēdēs, veic kompetenču novērtēšanu, ievāc atsauksmes, sniedz atgriezenisko saiti vērtētajiem pretendentiem un sagatavo individuālās attīstības plānu pretendentam, kas tiek virzīts apstiprināšanai amatā.  Komisija darbību sāk ar rīcības plānošanas sēdi, kurā vienojas par komisijas darbības laika grafiku un izlemj citus ar komisijas darba organizāciju saistītus jautājumus.  **Konkursa norise**  Konkurss uz vakanto inspekcijas direktora amatu notiek trīs kārtās. Uz nākamo konkursa kārtu virza pretendentus ar labāko vērtējumu, un netiek skaitīta pretendentu vērtējumu kopsumma visās kārtās.  Konkursa pirmajā kārtā komisija vērtē pretendentu atbilstību inspekcijas direktora amata prasībām. Pretendenta svešvalodu zināšanas tiek pārbaudītas gan konkursa pirmajā, gan otrajā kārtā.  Labākie no pretendentiem tiek virzīti konkursa otrajā kārtā, kurā komisija intervē pretendentus, noskaidrojot to motivāciju ieņemt vakanto amatu, uzklausa pretendenta redzējumu par inspekcijas darbības prioritātēm un attīstību, uzdod papildu jautājumus, lai novērtētu pretendenta pieredzi un potenciālu datu aizsardzības jomā un organizācijas vadībā, kā arī novērtē pretendenta komunikācijas, argumentācijas un prezentācijas prasmes. Katra pretendenta vērtēšana konkursa otrajā kārtā notiek saskaņā ar noteikumu projekta 1. un 2. pielikumā minēto metodi un kritērijiem. Valsts kanceleja apkopo komisijas locekļu vērtējumus un aprēķina katra pretendenta kopējo vērtējumu.  Konkursa trešajā kārtā divi Valsts kancelejas piesaistīti neatkarīgi personāla atlases eksperti, piedaloties Valsts kancelejas pārstāvim, veic pretendenta vadības kompetenču novērtēšanu, vērtējot šādas kompetences: stratēģiskais redzējums; komandas vadīšana; pārmaiņu vadīšana; rezultātu sasniegšana; lēmumu pieņemšana. Kompetenču novērtēšanai izmanto vismaz divas novērtēšanas metodes, tai skaitā interviju. Pretendenta vadības kompetenču novērtējumu eksperti prezentē komisijai.  Pirms lēmuma pieņemšanas par pretendenta kandidatūras virzīšanu apstiprināšanai Valsts kancelejai ir tiesības apkopot pretendenta iepriekšējo darba devēju un sadarbības partneru atsauksmes.  Apstiprināšanai Ministru kabineta sēdē komisija virza to pretendentu, kurš ieguvis visaugstāko novērtējumu atlases trešajā kārtā, ņemot vērā projekta 33. punkta nosacījumus.  **Komisijas lēmuma pieņemšanas kārtība inspekcijas direktora atbrīvošanai no amata**  Datu likuma 9. pants paredz inspekcijas direktora atbrīvošanu no amata pirms viņa pilnvaru termiņa beigām. Jautājumu par inspekcijas direktora atbrīvošanu no amata pēc tieslietu ministra ierosinājuma izvērtē Datu likuma [6. panta](https://likumi.lv/ta/id/300099#p6) ceturtajā daļā minētā komisija. Ja komisija konstatē, ka pastāv kāds no šā panta pirmajā daļā noteiktajiem pamatiem inspekcijas direktora atbrīvošanai no amata, tā sagatavo attiecīgu lēmumu un nosūta to Ministru kabinetam.  Projekts paredz, ka, lai izvērtētu jautājumu par inspekcijas direktora atbrīvošanu no amata, komisija ir tiesīga pieprasīt no kompetentajām institūcijām un inspekcijas direktora informāciju, kas nepieciešama atbrīvošanai no amata minēto pamatu izvērtēšanai, kā arī nepieciešamības gadījumā pieaicināt ekspertus un uzklausīt inspekcijas direktoru.  Izvērtējot jautājumu par inspekcijas direktora atbrīvošanu no amata, komisija pieņem lēmumu iesniegt Ministru kabinetam priekšlikumu par inspekcijas direktora atbrīvošanu no amata izskatīšanai Ministru kabinetā, vai informē tieslietu ministru par pamatu neesamību inspekcijas direktora atbrīvošanai no amata. Pēc attiecīgā lēmuma pieņemšanas komisija par to rakstiski informē inspekcijas direktoru.  Pamatojoties uz Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasībām, visus iegūtos personas datus komisijas vajadzībām apstrādā tikai komisijas darbības nodrošināšanas mērķim (komisijas lēmuma pieņemšanai) un tam izbeidzoties, iegūtie dati tiks nodoti Valsts kancelejai tikai lietvedības un arhivēšanas normatīvo aktu izpildes nodrošināšanai, kam izbeidzoties, attiecīgie dati tiks neatgriezeniski dzēsti. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Potenciālie inspekcijas direktora amata pretendenti. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvās izmaksas pretendentiem nemainās, jo iesniedzamo dokumentu apjoms arī nemainās. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** | |
| Projekts šo jomu neskar. | |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. novembrī informācija par projektu un sabiedrības līdzdalības iespējām izstrādes procesā tika publicēta Tieslietu ministrijas un Ministru kabineta interneta tīmekļvietnē un interesenti tika aicināti sniegt viedokli līdz 2018. gada 14. decembrim. |
| 2. | Sabiedrības līdzdalība projekta izstrādē | Sabiedrības līdzdalībai tika pieaicināta biedrība "Latvijas Sertificēto personu datu aizsardzības speciālistu asociācija" viedokļa sniegšanai. Sabiedrības pārstāvjiem bija iespēja rakstveidā sniegt viedokļus par Tieslietu ministrijas un Ministru kabineta tīmekļa vietnē ievietoto projektu - https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-datu-valsts-inspekcijas-dir; https://mk.gov.lv/content/ministru-kabineta-diskusiju-dokumenti; publicēts 2018. gada 29. novembrī. |
| 3. | Sabiedrības līdzdalības rezultāti | Par projektu neviens viedoklis saņemts netika. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Valsts kanceleja, atbilstoši projektā noteiktajam un Valsts pārvaldes iekārtas likumā noteiktiem pienākumiem. Funkcijas un uzdevumi projektā netiek paplašināti vai sašaurināti. Institūcijai pieejamos cilvēkresursus ietekmē nenozīmīgi, tikai tiktāl, ciktāl tiek ieviesta speciāla procedūras norise tieši inspekcijas direktora amata konkursa nodrošināšanai.  Inspekcijas direktora pretendentu atlasē ir iesaistīts Valsts kancelejas direktors, tieslietu ministrs, tiesībsargs, Valsts drošības dienesta priekšnieks, biedrības un nodibinājumi, kas darbojas cilvēktiesību vai datu aizsardzības jomā, Valsts drošības dienests. Uz komisijas sēdi var uzaicināt ekspertus, kuru sniegtajam viedoklim ir ieteikuma raksturs.  Valsts kanceleja nodrošina neatkarīgu personāla atlases ekspertu atbalstu inspekcijas direktora atlasē.  Komisijas sekretariāta funkcijas veic Valsts kanceleja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

*Štrassere 67036739*

*Ilze.Strassere@tm.gov.lv*